
Ditšhaba Tse di Kopaneng Tumelano ya Ditshwanelo tsa Ngwana ke tumalano e e botlhokwa e e dirilweng ke dinaga tse di solofeditseng go sireletsa ditshwanelo tsa bana.
Tumelano eno e tlhalosa gore bana ke bomang, ditshwanelo tsotlhe tsa bone le maikarabelo a dipuso. Ditshwanelo tsotlhe di a golagana, tsotlhe di botlhokwa ka go lekana e bile ga di ka ke tsa tseelwa bana.
Mongwe le mongwe o tshwanetse go itse ka ditshwanelo tse di kgethegileng tsa bana ka gonne gantsi bana ba tlhoka thuso ya bagolo gore ba bone ditshwanelo tsa bone le gore ba kgone go di dirisa.
Tumelano ya Ditshwanelo tsa Ngwana
Thanolo ya bana
1. Tlhaloso ya ngwana
Ngwana ke motho mongwe le mongwe yo o ka fa tlase ga dingwaga di le 18.
2. Go se tlhaole ope
Bana botlhe ba na le ditshwanelo tseno tsotlhe, go sa kgathalesege gore ke bomang, ba nna kae, ba bua puo efe, bodumedi jwa bone ke bofe, ba akanya eng, ba lebega jang, gore ke basimane kgotsa basetsana, gore ba na le bogolofadi, gore ba humile kgotsa ba humanegile, le gore batsadi kgotsa malapa a bone ke bomang kgotsa ba dumela eng kgotsa ba dira eng. Ga go ngwana ope yo o tshwanetseng go tshwarwa ka tsela e e sa siamang ka lebaka lepe fela.
3. Se se siametseng ngwana
Fa bagolo ba dira ditshwetso, ba tshwanetse go akanya ka gore ditshwetso tsa bone di tla ama bana jang. Bagolo botlhe ba tshwanetse go dira se se siametseng bana. Dipuso di tshwanetse go netefatsa gore bana ba sireleditswe e bile ba tlhokomelwa ke batsadi ba bone, kgotsa ke batho ba bangwe fa go tlhokega. Dipuso di tshwanetse go netefatsa gore batho le mafelo a a nang le maikarabelo a go tlhokomela bana ba dira tiro ya bone sentle.
4. Go dira gore ditshwanelo di diragadiwe
Dipuso di tshwanetse go dira sotlhe se di ka se kgonang go netefatsa gore ngwana mongwe le mongwe mo dinageng tsa bone o kgona go itumelela ditshwanelo tsotlhe tse di mo Tumelanong eno.
5. Kaelo ya lelapa fa bana ba ntse ba gola
Dipuso di tshwanetse go letla malapa le baagi go kaela bana ba bone gore fa ba ntse ba gola, ba ithute go dirisa ditshwanelo tsa bone ka tsela e e siameng. Fa bana ba ntse ba gola, ba tla tlhoka kaelo e nnye.
6. Botshelo, go falola le kgolo
Ngwana mongwe le mongwe o na le tshwanelo ya go tshela. Dipuso di tshwanetse go netefatsa gore bana ba a falola e bile ba gola ka tsela e e siameng thata.
7. Leina le bosetšhaba
Bana ba tshwanetse go kwadisiwa fa ba tsholwa le go newa leina le le amogelwang semmuso ke puso. Bana ba tshwanetse go nna le bosetšhaba (go nna ba naga nngwe). Fa go kgonega, bana ba tshwanetse go itse batsadi ba bone le go tlhokomelwa ke bone.
8. Boitshupo
Bana ba na le tshwanelo ya boitshupo jwa bone — rekoto ya semmuso e e supang gore ke bomang, e e akaretsang maina a bone, bosetšhaba le dikamano tsa lelapa. Ga go ope yo o tshwanetseng go ba amoga seno, mme fa seo se ka direga, dipuso di tshwanetse go thusa bana go bona boitshupo jwa bone gape ka bonako.
9. Go boloka malapa a le mmogo
Bana ga ba a tshwanela go kgaoganngwa le batsadi ba bone ntle le fa ba sa tlhokomelwe sentle — sekai, fa motsadi a gobatsa ngwana kgotsa a sa mo tlhokomele. Bana ba batsadi ba ba sa nneng mmogo ba tshwanetse go tswelela ba ikgolaganya le batsadi boobabedi, ntle le fa seno se ka gobatsa ngwana.
10. Go ikgolaganya le batsadi ba ba kwa dinageng tse dingwe
Fa ngwana a nna mo nageng e e farologaneng le ya batsadi ba gagwe, dipuso di tshwanetse go letla ngwana le batsadi go tsamaya gore ba kgone go ikgolaganya le go nna mmogo.
11. Tshireletso kgatlhanong le go utswiwa
Dipuso di tshwanetse go thibela bana go ntshiwa mo nageng ka tsela e e kgatlhanong le molao — sekai, fa mongwe a ba utswa kgotsa fa motsadi a ba tshwareletse kwa nageng e nngwe ntle le tetla ya motsadi yo mongwe.
12. Go tlotla maikutlo a bana
Bana ba na le tshwanelo ya go ntsha maikutlo a bone ka kgololesego ka dikgang tse di ba amang. Bagolo ba tshwanetse go ba reetsa le go tsaya maikutlo a bone a le botlhokwa.
13. Go abelana dikakanyo ka kgololesego
Bana ba na le tshwanelo ya go abelana ka kgololesego le ba bangwe se ba se ithutang, se ba se akanyang le se ba se utlwang, ka go bua, go torowa, go kwala kgotsa ka tsela nngwe le nngwe, fa fela seo se sa gobatse batho ba bangwe.
14. Kgololesego ya go akanya le bodumedi
Bana ba ka itlhophela dikakanyo, maikutlo le bodumedi jwa bone, mme seno ga se a tshwanela go thibela batho ba bangwe go itumelela ditshwanelo tsa bone. Batsadi ba ka kaela bana gore fa ba ntse ba gola, ba ithute go dirisa tshwanelo eno sentle.
15. Go tlhama kgotsa go nna leloko la ditlhopha
Bana ba ka nna maloko a ditlhopha kgotsa mekgatlho, kgotsa ba itlhamele ditlhopha kgotsa mekgatlho, e bile ba ka kopana le batho ba bangwe, fa fela seno se sa gobatse batho ba bangwe.
16. Tshireletso ya sephiri
Ngwana mongwe le mongwe o na le tshwanelo ya go nna le sephiri sa gagwe. Molao o tshwanetse go sireletsa sephiri sa bana, malapa a bone, magae a bone, melaetsa ya bone le seriti sa bone (kgotsa leina la bone le lentle) kgatlhanong le tlhaselo nngwe le nngwe.
17. Go bona tshedimosetso
Bana ba na le tshwanelo ya go bona tshedimosetso go tswa mo inthaneteng, mo seyalemoweng, mo thelebisheneng, mo dikuranteng, mo dibukeng le mo metsweding e mengwe. Bagolo ba tshwanetse go netefatsa gore tshedimosetso e ba e bonang ga e kotsi. Dipuso di tshwanetse go rotloetsa metswedi ya dikgang go abelana ka tshedimosetso e e tswang mo metsweding e mentsi e e farologaneng, ka dipuo tse bana botlhe ba ka di tlhaloganyang.
18. Maikarabelo a batsadi
Batsadi ke batho ba ba nang le maikarabelo a magolo a go godisa ngwana. Fa ngwana a se na batsadi, motho yo mongwe yo mogolo o tla nna le maikarabelo ano mme o bidiwa “motlhokomedi”. Batsadi le batlhokomedi ba tshwanetse go akanyetsa ka metlha se se siametseng ngwana yoo. Dipuso di tshwanetse go ba thusa. Fa ngwana a na le batsadi boobabedi, boobabedi ba tshwanetse go nna le maikarabelo a go mo godisa.
19. Tshireletso kgatlhanong le thubakanyo
Dipuso di tshwanetse go sireletsa bana mo thubakanyong, mo tshotlakong le mo go tlhokomologiweng ke motho mongwe le mongwe yo o ba tlhokomelang.
20. Bana ba ba se nang malapa
Ngwana mongwe le mongwe yo lelapa la gagwe le sa kgoneng go mo tlhokomela o na le tshwanelo ya go tlhokomelwa sentle ke batho ba ba tlotlang bodumedi jwa gagwe, setso sa gagwe, puo ya gagwe le dikarolo tse dingwe tsa botshelo jwa gagwe.
21. Bana ba ba tsenngwang mo malapeng a mangwe ka go tsholwa semolao
Fa bana ba tsholwa semolao ke batsadi ba bangwe, selo sa botlhokwa thata ke go dira se se ba siametseng. Fa ngwana a sa kgone go tlhokomelwa sentle mo nageng ya gaabo — sekai, ka go nna le lelapa le lengwe — a ka nna a tsholwa semolao ke lelapa la kwa nageng e nngwe.
22. Bana ba batshabi
Bana ba ba fudugang mo nageng ya gaabo ba ya kwa nageng e nngwe e le batshabi (ka gonne go ne go sa sireletsega gore ba tswelele ba nna koo) ba tshwanetse go bona thuso le tshireletso, mme ba nne le ditshwanelo tse di tshwanang le tsa bana ba ba tsholetsweng mo nageng eo.
23. Bana ba ba nang le bogolofadi
Ngwana mongwe le mongwe yo o nang le bogolofadi o tshwanetse go itumelela botshelo jo bo siameng thata mo setšhabeng. Dipuso di tshwanetse go tlosa dikgoreletsi tsotlhe tse di thibelang bana ba ba nang le bogolofadi go ikemela le go nna le seabe ka botlalo mo setšhabeng.
24. Boitekanelo, metsi, dijo le tikologo
Bana ba na le tshwanelo ya go bona tlhokomelo ya boitekanelo e e siameng thata, metsi a a phepa a go nwa, dijo tse di nang le dikotla le tikologo e e phepa e bile e sireletsegile go nna mo go yone. Bagolo le bana botlhe ba tshwanetse go nna le tshedimosetso ya gore ba ka nna ba sireletsegile jang le go nna le botsogo jo bo siameng.
25. Go sekaseka lefelo le ngwana a tlhokomelwang kwa go lone
Ngwana mongwe le mongwe yo o beilweng mo lefelong le le kwa ntle ga legae la gagwe — gore a tlhokomelwe, a sirelediwe kgotsa ka ntlha ya boitekanelo jwa gagwe — o tshwanetse go sekasekelwa maemo a gagwe ka metlha go bona gore a dilo tsotlhe di tsamaya sentle le gore lefelo leo e sa ntse e le lone le le siametseng ngwana.
26. Thuso ya loago le ya ikonomi
Dipuso di tshwanetse go naya bana ba ba tswang mo malapeng a a humanegileng madi kgotsa thuso e nngwe.
27. Dijo, diaparo le legae le le sireletsegileng
Bana ba na le tshwanelo ya go bona dijo, diaparo le lefelo le le sireletsegileng la go nna gore ba kgone go gola ka tsela e e siameng thata. Puso e tshwanetse go thusa malapa le bana ba ba sa kgoneng go duelela dilo tseno.
28. Go bona thuto
Ngwana mongwe le mongwe o na le tshwanelo ya go bona thuto. Thuto ya poraemari e tshwanetse go nna mahala. Thuto ya sekontari le thuto e e kwa godimo di tshwanetse go nna teng mo baneng botlhe. Bana ba tshwanetse go rotloediwa go tsena sekolo go fitlha kwa maemong a a kwa godimo a ba ka kgonang go a fitlhelela. Kotlhao mo dikolong e tshwanetse go tlotla ditshwanelo tsa bana mme e se ka ya dirisa thubakanyo.
29. Maikaelelo a thuto
Thuto ya bana e tshwanetse go ba thusa go godisa botho jwa bone, ditalente le bokgoni jwa bone ka botlalo. E tshwanetse go ba ruta go tlhaloganya ditshwanelo tsa bone le go tlotla ditshwanelo, ditso le dipharologano tsa batho ba bangwe. E tshwanetse go ba thusa go tshela ka kagiso le go sireletsa tikologo.
30. Setso, puo le bodumedi jwa ditlhopha tse dinnye
Bana ba na le tshwanelo ya go dirisa puo ya bone, setso sa bone le bodumedi jwa bone — le fa batho ba le bantsi mo nageng e ba nnang mo go yone ba sa di abelane le bone.
31. Go ikhutsa, go tshameka, setso le botaki
Ngwana mongwe le mongwe o na le tshwanelo ya go ikhutsa, go ritibala, go tshameka le go nna le seabe mo ditirong tsa setso le tsa boitlhamedi.
32. Tshireletso kgatlhanong le tiro e e kotsi
Bana ba na le tshwanelo ya go sirelediwa gore ba se ka ba dira tiro e e kotsi kgotsa e e senyang thuto, boitekanelo kgotsa kgolo ya bone. Fa bana ba dira tiro, ba na le tshwanelo ya go sireletsega le go duelwa ka tshwanelo.
33. Tshireletso kgatlhanong le diokobatsi tse di kotsi
Dipuso di tshwanetse go sireletsa bana gore ba se ka ba dirisa, ba dira, ba rwala kgotsa ba rekisa diokobatsi tse di kotsi.
34. Tshireletso kgatlhanong le tshotlako ya tlhakanelodikobo
Puso e tshwanetse go sireletsa bana mo go dirisiweng ka tsela e e sa siamang ka tlhakanelodikobo le mo tshotlakong ya tlhakanelodikobo, go akaretsa le batho ba ba pateletsang bana go tlhakanela dikobo ka ntlha ya madi, kgotsa ba ba dirang ditshwantsho kgotsa difilimi tsa tlhakanelodikobo ka bone.
35. Go thibela go rekisiwa le go gweba ka bana
Dipuso di tshwanetse go netefatsa gore bana ga ba utswiwe kgotsa go rekisiwa, kgotsa go isiwa kwa dinageng kgotsa mafelong a mangwe gore ba dirisiwe ka tsela e e sa siamang.
36. Tshireletso kgatlhanong le go dirisiwa ka tsela e e sa siamang
Bana ba na le tshwanelo ya go sirelediwa mo mefuteng yotlhe e mengwe ya go dirisiwa ka tsela e e sa siamang, le fa e sa umakiwa ka tlhamalalo mo Tumelanong eno.
37. Bana ba ba tshwerweng mo mafelong a kgolegelo
Bana ba ba latofadiwang ka go tlola molao ga ba a tshwanela go bolawa, go tlhokofadiwa, go tshwarwa ka bosetlhogo, go tsenngwa mo kgolegelong botshelo jotlhe, kgotsa go tsenngwa mo kgolegelong le bagolo. Go tsenngwa mo kgolegelong go tshwanetse go nna kgato ya bofelo ka metlha mme e nne ka nako e khutshwane thata e e kgonegang. Bana ba ba mo kgolegelong ba tshwanetse go bona thuso ya semolao le go kgona go tswelela ba ikgolaganya le malapa a bone.
38. Tshireletso ka nako ya ntwa
Bana ba na le tshwanelo ya go sirelediwa ka nako ya ntwa. Ga go ngwana ope yo o ka fa tlase ga dingwaga di le 15 yo o ka tsenang mo sesoleng kgotsa a nna le seabe mo ntweng.
39. Go fola le go kopanngwa gape le setšhaba
Bana ba na le tshwanelo ya go bona thuso fa ba gobaditswe, ba tlhokomologilwe, ba tshwerwe ka tsela e e sa siamang kgotsa ba amilwe ke ntwa, gore ba kgone go boa ba nna le botsogo jo bo siameng le seriti sa bone.
40. Bana ba ba tlolang molao
Bana ba ba latofadiwang ka go tlola molao ba na le tshwanelo ya go bona thuso ya semolao le go tshwarwa ka tshiamo. Go tshwanetse ga nna le ditsela tse dintsi tsa go thusa bana bano go nna maloko a a siameng a ditšhaba tsa bone. Go tsenngwa mo kgolegelong go tshwanetse go nna kgato ya bofelo fela.
41. Molao o o siametseng bana ke one o o dirisiwang
Fa melao ya naga nngwe e sireletsa ditshwanelo tsa bana botoka go feta Tumelano eno, melao eo ke yone e tshwanetseng go dirisiwa.
42. Mongwe le mongwe o tshwanetse go itse ditshwanelo tsa bana
Dipuso di tshwanetse go itsise bana le bagolo ka mafolofolo ka Tumelano eno gore mongwe le mongwe a itse ka ditshwanelo tsa bana.
43 go fitlha go 54. Kafa Tumelano e dirang ka teng
Ditemana tseno di tlhalosa kafa dipuso, Ditšhaba tse di Kopaneng — go akaretsa Komiti ya Ditshwanelo tsa Ngwana le UNICEF — le mekgatlho e mengwe di dirisanang ka teng go netefatsa gore bana botlhe ba itumelela ditshwanelo tsotlhe tsa bone.

